กสิกรฯเสริมทัพวาณิชธนกิจ รุกทำดีลไอพีโอระดับหมื่นล.
กสิกรไทยจัดทัพเสริมแกร่งวาณิชธนกิจ รุกทำดีลลูกค้ารายใหญ่หมื่นล้านปีหน้า
28 ต.ค. 2558

กสิกรไทยจัดทัพเสริมแกร่งวาณิชธนกิจ รุกทำดีลลูกค้ารายใหญ่หมื่นล้านปีหน้า
นายภานพ อังศุสิงห์ ผู้บริหารสายงานวาณิชธนกิจ ธนาคารกสิกรไทย เปิดเผยว่า ได้เสริมทีมผู้บริหารที่เชี่ยวชาญด้านที่ปรึกษาซื้อและควบรวมกิจการ (เอ็มแอนด์เอ) สินเชื่อโครงการ (โปรเจกต์ไฟแนนซ์) รวมทั้งกองทุนรวมโครงสร้างพื้นฐาน (อินฟราสตรัคเจอร์ฟันด์) และกองทรัสต์เพื่อการลงทุนในอสังหาริมทรัพย์ (รีท) ทำให้ธนาคารสามารถให้บริการด้านวาณิชธนกิจได้เต็มรูปแบบตั้งแต่ปี 2559 เป็นต้นไป ตั้งเป้ารายได้โต 20-30% จากปีนี้คาดว่าจะมีรายได้ 700 ล้านบาท
นายสิทธิไชย มหาคุณ ผู้บริหารกลุ่มธุรกิจวาณิชธนกิจ ธนาคารกสิกรไทย กล่าวว่า ปีหน้าน่าจะเห็นดีลซื้อและควบกิจการทั้งในและต่างประเทศที่ธนาคารเข้าไปเป็นที่ปรึกษา คาดว่าจะเห็นดีลขนาดใหญ่ระดับหมื่นล้านบาทได้ นอกจากนี้ยังมีบริษัทขนาดใหญ่หลายแห่งเข้าตลาดทุน ซึ่งเป็นช่วงเวลาที่ธุรกิจวาณิชธนกิจน่าจะขยายตัวมากที่สุดในรอบหลายปี 
ทั้งนี้ ภาคธุรกิจที่มีความต้องการระดมทุนต่อเนื่องส่วนใหญ่เป็นกลุ่มธุรกิจไฟฟ้าและพลังงานทางเลือก โดยในกลุ่มพลังงานทางเลือกอาจจะเลือกแนวทางออกอินฟราฟันด์ ส่วนภาคธุรกิจอื่น เช่น กลุ่มอสังหาริมทรัพย์ที่แม้ภาพรวมธุรกิจค่อนข้างซบเซา แต่มีธุรกิจอสังหาริมทรัพย์รายใหญ่บางรายต้องการขยายพอร์ต ซึ่งจะเกิดดีลการซื้อและควบรวมกิจการ ส่วนโปรเจกต์ไฟแนนซ์เริ่มมีสัญญาณคึกคักขึ้นแล้ว หลังจากรัฐบาลประกาศช่วงเวลาของแผนการลงทุนโครงสร้างพื้นฐานที่ชัดเจน
ทั้งนี้ ช่วง 2 เดือนที่เหลือของปีจะมีดีลกองรีท 2 กอง มูลค่ารวมราว 1.5-1.6 หมื่นล้านบาท เป็นธุรกิจอาคารสำนักงานและคลังสินค้า และมี 1 กองที่เลื่อนออกในปีหน้าคือ ธุรกิจโรงแรม
นายแมนพงศ์ เสนาณรงค์ กรรมการผู้จัดการ บล.กสิกรไทย กล่าวว่า ขณะนี้มีดีลไอพีโอที่อยู่ในกระบวนการและคาดว่าจะเข้าตลาดหลักทรัพย์ได้ปีหน้าราว 5 ดีล บางดีลมีขนาดใหญ่มูลค่าเป็นหมื่นล้านบาท มีทั้งโรงไฟฟ้าพลังงานและพลังงานทดแทน ขณะที่ปีนี้มีดีลไอพีโอรวม 4 ดีล มูลค่ารวมประมาณ 5,000 ล้านบาท